Ψηλά τα χέρια Χίτλερ

Το Ψηλά τα χέρια, Χίτλερ είναι ασπρόμαυρη ελληνική κοινωνική ταινία του 1962, σε σκηνοθεσία Ροβήρου Μανθούλη και σε σενάριο Διονύση Μήλα. Πρωταγωνιστούν οι Θανάσης Βέγγος, Βασίλης Διαμαντόπουλος, Σπύρος Καλογήρου και Μίρκα Καλατζοπούλου.

Η ταινία, ουσιαστικά, αποτελεί αφήγηση δύο φίλων, που συναντιούνται ύστερα από το τέλος της Κατοχής, σε μία εκδρομή. Κατά τη διάρκεια της Κατοχής, οι δυο φίλοι, ο Παναγής και ο Ανέστης συγκατοικούν και προσπαθούν, υπό τις αφόρητες συνθήκες της περιόδου να επιβιώσουν. Παράλληλα, δεν θέλουν μπλεξίματα, ούτε με την αντίσταση, ενώ προσπαθούν να φύγουν για την Αίγυπτο.

Η ταινία βραβεύτηκε από την Ένωση Κριτικών Κινηματογράφου, ως Καλύτερη Ταινία και Καλύτερο Σενάριο. Επίσης, βραβεύτηκε και ο Θανάσης Βέγγος από την Ένωση Ελλήνων Κριτικών.

 Πλοκή 
Η ταινία ξεκινά, στη μεταπολεμική Ελλάδα, με τους ανθρώπους να κάνουν εκδρομές και να τραγουδούν. Δύο οχήματα που παραλίγο να συγκρουστούν γίνονται η αιτία να βρεθούν ξανά δύο φίλοι που είχαν να ιδωθούν από την Κατοχή, με τον Παναγή να έχει παντρευτεί και να έχει αποκτήσει και παιδιά. Όταν ο Παναγής συστήνει τον Ανέστη στη γυναίκα του και της λέει ότι γνωρίζονται από την Κατοχή, τότε και οι δύο βυθίζονται στις σκέψεις τους και αρχίζει η πρόδρομη αφήγηση.

Οι δυο τους ζουν σε μία αυλή, σε ένα μικρό σπίτι. Δίπλα τους ζει η Δανάη, την οποία την αγαπούν πολύ και αλληλοφροντίζονται. Διακαής πόθος και των δύο είναι να φύγουν από τη χώρα και να πάνε στην Αίγυπτο. Σε κάποια φάση, ένα βράδυ, περιθάλπουν έναν πληγωμένο άντρα, ο οποίος είναι της αντίστασης. Εξαιτίας αυτού, κοντεύουν να χάσουν τόσο το ταξίδι αλλά και μπλέκονται με αυτά τα θέματα.

Αφού πια έχουν πάρει την απόφαση να τα αφήσουν όλα και να φύγουν, ένα γερμανικό μπλόκο τους σταματά. Ένας αντιστασιακός που τους κατεύθυνε λαβώνεται και πεθαίνει. Τότε αυτοί τρέχουν να σωθούν και χωρίζονται. Κι έτσι οι δύο φίλοι χάνονται οριστικά, μέχρι που συναντιούνται ξανά σε εκείνη την εκδρομή χρόνια μετά. Τέλος ο Ανέστης αλλάζει όχημα και πάει με αυτό που ήταν ο Παναγής και η ταινία τελειώνει.

 Διανομή ρόλων 
 Θανάσης Βέγγος... ως ο Παναγής
 Βασίλης Διαμαντόπουλος... ως ο Ανέστης
 Σπύρος Καλογήρου... ως ο Περικλής, ο αντιστασιακός που περιθάλπουν
 Βασίλης Ανδρεόπουλος... ως ο Γρηγόρης, μέλος της αντίστασης
 Μίρκα Καλατζοπούλου... ως η Δανάη, φίλη του Παναγή και του Ανέστη
 Ελένη Καρπέτα... ως η Λέλα
 Νάσος Κεδράκας... ως ο καπετάν Γιώργης

 Κυκλοφορία 
Η ταινία έκανε πρεμιέρα στις 5 Μαρτίου 1962 στις κινηματογραφικές αίθουσες Ίρις, Κοσμοπόλιτ, Ριβόλι και Σελέκτ στην Αθήνα, ενώ συγχρόνως ξεκίνησε να προβάλλεται στον κινηματογράφο Απόλλων του Πειραιά. Συνολικά έκοψε 31.630 εισιτήρια και τερματίζοντας 21η, ανάμεσα στις 68 ταινίες που κυκλοφόρησαν τη σεζόν 1961 - 1962.

 Δείτε επίσης 

 Ο Αδόλφος Χίτλερ στη λαϊκή κουλτούρα

 Παραπομπές 

 Εξωτερικοί σύνδεσμοι 
 Ψηλά τα χέρια Χίτλερ στο Veggos.gr
 Ψηλά τα χέρια Χίτλερ στην Ταινιοθήκη της Ελλάδος
 Ψηλά τα χέρια Χίτλερ  στο 90lepta
 Ψηλά τα χέρια Χίτλερ στο IMDb
 Ψηλά τα χέρια Χίτλερ στο Cine.gr

Κατηγορία:Ταινίες του 1962
Κατηγορία:Ελληνόφωνες ταινίες
Κατηγορία:Ελληνικές ταινίες της δεκαετίας 1960
Κατηγορία:Πολεμικές δραματικές ταινίες
Κατηγορία:Ταινίες γυρισμένες στην Ελλάδα
Κατηγορία:Ταινίες του Θανάση Βέγγου
Κατηγορία:Ελληνικές ασπρόμαυρες ταινίες